འདིར་བྱིས་པ་གསོ་སྐྱོང་གི་ལས་ཀ་ནི་མིའི་རིགས་ཀྱི་མ་འོངས་པའི་བདག་པོ་དང་འབྲེལ་བ་དམ་ཟབ་ཡོད་པའི་བསམ་བློ་སྔོན་སོང་གི་སྒོ་ནས་བྱིས་པའི་གཞས་ཚིག་གི་ཐད་ལ་ཐུགས་ཁུར་གནང་བ་ཤིན་ཏུ་ལེགས།སྤྱིར་རང་རེ་བོད་ལ་གནའ་སྔ་མོའི་དུས་ནས་རོང་འབྲོག་མང་ཚོགས་ཀྱི་འཚོ་བའི་ཁྲོད་ཀྱི་ཉམས་མྱོང་དང་འགྲོགས་ཏེ་བྱིས་པ་གཉིད་འབེབ་ཀྱི་གླུ་མ་གཞས་ནས་བརྩམས།བྱིས་པ་ཁ་བྲིད་ཐབས་ཀྱི་གླུ་གཞས།བྱིས་པའི་སེམས་ཁམས་སྤྲོ་སྣང་ལ་རན་པའི་རྩེད་གཞས་དུ་མ་དང༌།འཚོ་བའི་རྒྱུན་ཤེས་དང་འབྲེལ་བ་ཡོད་པ་ནས་བྱིས་པའི་བློ་སྒོ་འཚར་ལོངས་དང་སློབ་གསོའི་རང་བཞིན་ལྡན་པའི་གླུ་མ་གཞས་ཅི་རིགས་ཤིག་ཡོད་པ་ནི་ད་དུང་ཡུལ་ལུང་སོ་སོ་ན་ཐར་ཐོར་གྱིས་དམངས་ཁྲོད་རང་བཞིན་དུ་གནས་པ་མངོན་གསལ་ཡིན་མོད།ཉེ་ལམ་བོད་ཀྱི་བྱིས་པའི་གཞས་ཚིག་གི་ཐད་ནས་གཞིགས་ན།དུས་རབས་གསར་བའི་བྱིས་པའི་སེམས་ཁམས་མཛེས་དཔྱོད་དང་རན་པ།བྱིས་པའི་བསམ་བློ་དུས་རབས་མཐུན་པར་བསྐྱེད་བསྲིང་གི་མཚོན་ཐབས་ལྡན་པ།ཡང་ན་མི་རིགས་ཀྱི་སྲོལ་རྒྱུན་མཚོན་ཐབས་ལ་ཁྱད་ཆོས་འབུར་ཐོན་གྱི་བྱིས་གཞས་སྙིང་རྗེ་བོ་ཞིག་གསར་རྩོམ་བྱུང་ཡོད་པ་ནི་ཤིན་ཏུ་མཐོང་དཀོན་པའི་གནས་རེད་སྙམ་པའི་ལྟ་ཚུལ་ཡོད།